V nariadení sa od Komisie vyžaduje, aby pred tým, ako sa daná výnimka prestane uplatňovať, Radu dva razy informovala o jeho vykonávaní. Komisia prijala prvú správu 4. apríla 2019. Informácie v tejto druhej správe sa týkajú pokroku dosiahnutého v období od januára 2016 do apríla 2021 (oddiel II) a (v zmysle článku 3 nariadenia) aj toho, či inštitúcie EÚ budú mať vo vzťahu k ostatným úradným jazykom k dispozícii dostatočnú kapacitu na to, aby mohli od 1. januára 2022 uplatňovať nariadenie č. 1 bez výnimky (oddiel III). Ak sa nariadením Rady nestanoví inak, výnimka sa prestane uplatňovať od 1. januára 2022 a všetky právne akty sa budú uverejňovať v úradnom vestníku v írčine súčasne so všetkými ostatnými úradnými jazykmi inštitúcií EÚ.

V roku 2005 Írsko požiadalo o to, aby sa írčina stala úradným a pracovným jazykom inštitúcií Európskej únie (EÚ). Tento jazyk mal daný štatút od 1. januára 2007 na základe nariadenia Rady (ES) č. 920/2005 . Súčasťou tohto štatútu bola aj dočasná výnimka z nariadenia č. 1 s účinnosťou na päť rokov, pričom povinnosť navrhovať a uverejňovať legislatívne akty v írskom jazyku sa týkala iba nariadení spoločne prijatých Európskym parlamentom a Radou. Po preskúmaní v roku 2010 sa daná výnimka predĺžila o ďalších päť rokov, teda do 31. decembra 2016 . Írska vláda v roku 2015 v rámci svojej politiky na podporu používania a ovládania írčiny požiadala Radu o postupné zúženie rozsahu uvedenej výnimky s cieľom do 1. januára 2022 postupne ukončiť jej platnosť. Rada v súlade s tým prijala v decembri 2015 nariadenie (EÚ, Euratom) 2015/2264 (ďalej len „nariadenie“). Táto požiadavka sa premietla do výsostne špecifického projektu v situácii, v akej sa inštitúcie EÚ dosiaľ neocitli, ktorého cieľom bolo vytvoriť nový jazykový režim v spolupráci s existujúcim členským štátom.

Írsko sa stalo členom Európskych spoločenstiev v roku 1973. V čase svojho pristúpenia Írsko nepožadovalo, aby sa írsky jazyk stal jedným z úradných a pracovných jazykov. Žiadalo iba o to, aby sa do írčiny prekladali zmluvy a aby jeho občania mali právo komunikovať s inštitúciami EÚ v írčine. V dôsledku toho sa írčina nedoplnila do zoznamu úradných a pracovných jazykov uvedeného v nariadení č. 1 , a inštitúcie EÚ teda nenavrhovali ani neuverejňovali právne predpisy v tomto jazyku.

Skupina začala pracovať v roku 2016 a bude pokračovať vo svojej činnosti, kým sa nariadenie neprestane uplatňovať. Spolupráca bude pokračovať aj po roku 2021, ale v inom formáte, pričom sa zohľadnia osobitosti situácie írskeho jazyka.

Stav pokroku v týchto štyroch oblastiach, ktorý sa dosiahol počas posledných piatich rokov, sa uvádza v ďalších oddieloch.



b) Zabezpečovanie prekladov do írčiny

Dopyt inštitúcií EÚ po preklade sa týka právnych predpisov, judikatúry a iných druhov dokumentov v závislosti od politických a iných komunikačných požiadaviek. Inštitúcie uspokojujú dopyt po preklade do írčiny podobne ako v prípade iných úradných jazykov, a to využívaním kombinácie zdrojov, ktorá spája stálych a dočasných interných zamestnancov, outsourcing a zdroje jazykových technológií. V záujme náležitého prideľovania zdrojov sa pri riadení pracovného toku vykonáva dôkladné posudzovanie rizika. Prednosť má preklad právnych predpisov, ktorým sa zabezpečuje plynulý legislatívny proces, a až po ňom nasleduje preklad ďalších druhov dokumentov.

Po dodaní prvých troch zvýšených objemov prekladov a po začatí práce na dodávke štvrtého zvýšeného objemu v roku 2021 inštitúcie EÚ úspešne zvládajú postupné zužovanie rozsahu výnimky, pričom dbajú o to, aby neutrpela plynulosť viacjazyčného legislatívneho procesu. V súlade s odôvodnením 4 nariadenia sa inštitúciám EÚ vďaka prekladu iných druhov dokumentov zároveň podarilo zvýšiť objem v írčine dostupných informácií o činnostiach EÚ. Efektívne sa tak od roku 2016 podarilo strojnásobiť objem prekladov do írčiny.

Najvýznamnejším zvýšením je nárast v roku 2021, ktorý sa týka iba Komisie. Očakáva sa, že v jeho dôsledku sa objem prekladov právnych predpisov do írčiny v Komisii zvýši približne o 70 %. Do konca roka 2021by inštitúcie chceli byť pripravené dokázať uspokojiť dopyt po preklade právnych predpisov do írčiny.

V tejto súvislosti treba upozorniť na to, že od 1. januára 2022 by sa mali medzinárodné dohody uverejňovať v írčine. Vzhľadom na značnú dĺžku týchto dokumentov to bude pre inštitúcie znamenať ďalšie významné pracovné zaťaženie, a to tak vo vzťahu k novým návrhom medzinárodných dohôd, ako aj k dohodám, v prípade ktorých už Komisia predložila alebo počas roka 2021 predloží návrh rozhodnutia Rady o podpise a uzavretí dohody.

Inštitúcie EÚ sa pripravujú aj na rastúci dopyt po preklade iných druhov dokumentov do írčiny, najmä informácií o činnostiach EÚ. Ovplyvňuje to najmä Komisiu, ktorá odhaduje, že ďalší dopyt po preklade iných druhov dokumentov môže viesť k dvojnásobnému zvýšeniu celkového objemu prekladov do írčiny, ako aj Európsky parlament, ktorý takisto počíta s citeľným zvýšením objemu prekladov. Komisia pri týchto druhoch dokumentov použije flexibilný systém priorizovania prekladateľských potrieb.

c) Nábor zamestnancov ovládajúcich írsky jazyk

Kľúčovým prvkom kapacity na vykonávanie nariadenia je dostatočný počet zamestnancov ovládajúcich írsky jazyk vo vzťahu k ostatným úradným jazykom. V roku 2015 inštitúcie EÚ spolu s Írskom identifikovali ako hlavnú výzvu malý počet odborníkov ovládajúcich írsky jazyk. Odhad náborových potrieb všetkých inštitúcií EÚ bol vykonaný na základe údajov o počte zamestnancov z roku 2014 . Od roku 2015 však došlo k zníženiu počtov zamestnancov všetkých jazykových tímov, čo si vyžiadalo preskúmanie zdrojov a úpravy kombinácie interných zamestnancov, outsourcingu a zdrojov jazykových technológií. Hoci sa tempo náboru zamestnancov vo väčšine inštitúcií v roku 2020 spomalilo v dôsledku pandémie ochorenia COVID-19, počet interných zamestnancov ovládajúcich írsky jazyk sa zvýšil z 58 v roku 2016 na 138 v apríli 2021 (pozri Tabuľku 1).

Prehľad pokroku pri nábore írskych prekladateľov

Na vybudovanie stabilnej internej prekladateľskej kapacity v írčine zorganizovali inštitúcie EÚ v rokoch 2016, 2017, 2018 a 2021 rad výberových konaní úradu EPSO na stále pracovné miesta prekladateľov, právnikov lingvistov a asistentov. Výberové konania prilákali pomerne veľký počet uchádzačov, ale v roku 2017 priniesli iba 10 úspešných kandidátov na prekladateľov a 9 asistentov a v roku 2019 zase 15 prekladateľov a 3 právnikov lingvistov. Výberové konania úradu EPSO na pozíciu právnikov lingvistov pre Komisiu, Radu a Európsky parlament a ďalšie výberové konanie na pozíciu korektorov/jazykových redaktorov pre Parlament a Súdny dvor stále prebiehajú.

Súbežne s tým v záujme budovania kapacít inštitúcie EÚ prijímali osobitné opatrenia a intenzívne investovali do náboru a odbornej prípravy dočasných zamestnancov. Od roku 2016 bolo vyhlásených 42 výberových konaní na nábor dočasných zamestnancov. S cieľom reagovať na záujem lokálneho „rezervoára“ lingvistov zahŕňa výberové konanie úradu EPSO zamerané na nábor dočasných zamestnancov na prekladateľské pozície, ktoré Komisia zorganizovala vo februári 2020, možnosť byť prijatý do zamestnania v Írsku (Grange, grófstvo Meath). Z výberového konania vzišlo 50 prekladateľov, z ktorých sa má okolo 20 prijať do zamestnania v Komisii v druhej polovici roka 2021. Iné inštitúcie EÚ plánujú prijať ďalších 40 zamestnancov prostredníctvom prebiehajúcich výberových konaní úradu EPSO a ďalších výberových konaní zameraných na nábor dočasných zamestnancov. Inštitúcie majú v úmysle prijať do konca roka 2021spolu približne 60 ďalších zamestnancov, čím sa počet zamestnancov v írskych jazykových tímoch stane porovnateľným s počtami zamestnancov vo väčšine tímov ostatných úradných jazykov.

Tieto opatrenia zvýšili internú kapacitu inštitúcií EÚ na poskytovanie služieb v írčine. Existuje však vysoký počet dočasných zamestnancov oproti počtu stálych zamestnancov: 56 % v rámci inštitúcií EÚ (napr. 60 % dočasných zamestnancov v útvare Komisie pre prekladateľské služby a 100 % na Súdnom dvore). Inštitúcie EÚ prijímajú opatrenia na zvýšenie podielu stálych prekladateľov a právnikov lingvistov. Európsky parlament v roku 2021dokončil interné konanie na výber stálych zamestnancov; Súdny dvor začal jedno v roku 2020 a Rada začne ďalšie v roku 2021.

Tlmočenie a korektúry

Hoci sa daná výnimka nevzťahuje na tlmočenie, musia sa zohľadniť aj potreby tejto jazykovej služby, keďže tlmočníci spravidla tvoria súčasť toho istého fondu potenciálnych zamestnancov v oblasti prekladových služieb pre viaceré inštitúcie EÚ. Inštitúcie EÚ doteraz dokázali uspokojovať dopyt po tlmočení do írčiny. Generálne riaditeľstvo Európskej komisie pre tlmočenie, ktoré poskytuje služby štyrom inštitúciám EÚ, má dvoch tlmočníkov, ktorí sú stálymi zamestnancami, a štyroch dočasných zamestnancov a bude žiadať o interné výberové konanie na miesto tlmočníkov ovládajúcich írsky jazyk. Počet žiadostí adresovaných na GR pre tlmočenie, ktoré sa týkali zabezpečenia tlmočenia z írčiny („pasívna írčina“), sa zvýšil – v roku 2016 išlo len o jednu žiadosť, no v roku 2020 už o osem. Od roku 2016 bolo GR pre tlmočenie požiadané o tlmočenie do írčiny („aktívna írčina“) raz, a to v roku 2019. Komisia pomohla vytvoriť magisterský študijný program týkajúci sa konferenčného tlmočenia na National University of Ireland (Írska národná univerzita) v Galway a naďalej ho podporuje. V Európskom parlamente (rovnako ako v írskom parlamente) sa počas plenárnych (vrátane nočných) zasadnutí a iných zasadnutí poskytuje tlmočenie iba z írčiny, nie však do nej , pokiaľ sa takáto potreba vopred oznámi.